ҚАЗАҚСТАН РЕСПУБЛИКАСЫНЫҢ БІЛІМ ЖӘНЕ ҒЫЛЫМ МИНИСТРЛІГІ

Коммуналдық мемлекеттік қазыналық кәсіпорын

«Сән және дизайн колледжі»

Алматы қаласының білім басқармасы

Оқытушы : **Әлиасқар Зарина Бахытқызы** (қазақ тілі мен әдебиеті пәнінің оқытушысы)

**Ұлтын сүйген ұлы жүрек**

**Жоспар:**

1. **Кіріспе**
2. Сұрапыл соғыс естеліктері
3. **Негізгі бөлім**
4. Жақсының аты өлмейді
5. Бауыржан Момышұлы – көрнекті жазушы
6. **Қорытынды**
7. Ер есімі – ел есінде

Сұм соғыс кімді аяды дейсің?! Майданға аттанған талай боздақтар қыршынынан қиылды. Біреулері отбасымен қауышса, ендігі біреулер мүгедектер арбасына таңылды. Сол жылдары ақ жаулықты аналар мен әжелер жеңіс туының көкке желбіреуін тіледі. Бірі асыл жарын сарғайып күтсе, бірі бауыр еті балаларын күтті. Сұм соғысты қарғады. Олар үшін уақыт тым ұзаққа созылғандай көрінді. Найзағайы жарқылдаған қара дауылдың қара нөсеріндей сұрапыл соғыста аяқталды. Кешегі басқа төнген қара бұлт сейілді. Соның бәрі кеудеде қорқынышты естелік болып қалды. Ал біздің кеудемізде батырларымыздың ұлы ерліктері қалды.

Сол жылдары майданға аттанған жауынгерлердің бәрі – бағлан тұлғалар, даңқты батырлар. Солардың ішіндегі бірі де, бірегейі – Бауыржан Момышұлы. Өлгенді тірілтетін, өшкенді қайта жағатын шырақ, ол – батырлардың ерліктерін ұмытпау, есімдерін еске алу, келер ұрпаққа аманаттап жеткізу. Халық қаһарманы, даңқты қолбасшы, қазақтың көрнекті жазушысы – Бауыржан Момышұлының дүниеге келгеніне биыл дәл 110 жылдың жүзі болыпты. «Ер есімі – ел есінде» демекші, батыр бабамыздың ерліктері жадымыздан ұмытылмайды. Рухына тағзым етеміз. «Жақсының аты өлмейді» дегендей, өмірде сабырлы, байсалды адам болса, ал қан майданда нағыз жауынгер, қатал адам болған екен. Кішкентай кездегі лақап аты «Шаңтимес» болған деседі. Батыр атамызға жоғары шенді дәреже беріп, орден-медальмен марапаттайтын кезде «Момышев» деп шақырыпты. «Момышев дегенді танымаймын, мен Момышұлымын» - деп, жоғары атақты алмай кеткен екен. Міне осыдан-ақ батыр бабамыздың нағыз даңқты, нағыз қазақ, нағыз патриот екенін аңғарамыз. Бұл – даусыз шындық.

Б.Момышұлы тек батыр ғана емес, сонымен қатар көрнекті жазушы. Ол «Офицердің күнделігі», «Бір күннің тарихы», «Москва үшін шайқас», «Біздің генерал» атты әңгімелер мен повестердің авторы. Бауыржан Момышұлын танитын адамдар тумысынан да, тұлғасынан да айбынды ер десе, командирі «Момышұлы – жетік стратег, асқан тактик болумен қоса, сұңғыла психолог та еді» деп естелік қалдырған.

Бауыржан Момышұлы өзінің азаматтық өршіл үнін сұңқардай саңқ еткізіп жеткізе білген. Оның қанатты сөздері әр адамға әсер етпей қоймайды:

1. Сен жаудан қашсаң, өмір сенен қашады,
2. Қарабет болып қашқанша,

Қайрат көрсетіп өлген артық.

1. Өзіңді сыйлайтын жерге қайта-қайта жылтыңдап бара берме, қадірің кетеді.
2. Тәртіпке бағынған құл болмайды.

Бауыржан Момышұлы – бар болмысымен ерекше тұлға, сирек бітімді айбынды азамат. Оның өмірінде рухани ортадан алған тәлім-тәрбиенің қыруар мысалы бар. Қалай айтсақ та, оның өмірі – бізге үлгі, өнеге. Ер есімі – әрқашан ел есінде.